Kenya Airways

Kenia Airways (IATA: KQ, ICAO: KQA, Roepsein: KENYA) is die vlagdraer-lugredery van Kenia. Die maatskappy is in 1977 gestig ná die ontbinding van East African Airways. Die redery se hoofkantoor is in Embakasi, Nairobi geleë, met sy spilpunt by Jomo Kenyatta Internasionale Lughawe.

Die lugredery was 'n volfiliaal van die regering van Kenia tot in April 1995, waarna dit in 1996 geprivatiseer is, die eerste Afrika-vlagdraer om dit suksesvol te doen. Kenia Airways is tans 'n openbare-private-vennootskap. Die grootste aandeelhouers is die regering van Kenia (29,8%) en KLM, wat 'n 26,73%-belang in die maatskappy hou. Die res van die aandele word deur private eienaars gehou; die aandele word op die Nairobi Effektebeurs, die Dar-es-Salaam Effektebeurs en die Ugandese Sekuriteitebeurs verhandel.

Kenia Airways word as een van die voorste Sub-Sahara-operateurs beskou. In Januarie 2013 beklee die redery die vierde posisie onder die top tien in Afrika volgens sitplekbesetting, na die Suid-Afrikaanse Lugdiens, Ethiopian Airlines en EgyptAir.  Die lugredery is 'n volle lid van "SkyTeam" sedert Junie 2010, en is ook 'n lid van die Afrika-lugrederyvereniging sedert 1977. Die maatskappy het 4 006 werknemers in Junie 2013 gehad.

Op 23 November 2021 word 'n Strategiese Vennootskapsraamwerk (SPF) onderteken tydens 'n seremonie wat deur Suid-Afrikaanse president Cyril Ramaphosa en Keniaanse president Uhuru Kenyatta bygewoon is. Kenya Airways en South African Airways sal nou saamwerk om "passasiersverkeer, vraggeleenthede en handel in die algemeen te verhoog deur die sterkpunte van Suid-Afrika, Kenia en Afrika te benut", verduidelik 'n kommunikee.

Verwysings 

Kenia
Lugrederye